
Dansklærer til indskolingen – med blik for sprog, fællesskab og deltagelse

Brænder du for danskfaget og for at give børn en stærk sproglig start på skolelivet? Og motiveres du af at udvikle undervisningen sammen med andre? Så kan det være dig, vi søger til vores indskoling.
Vi søger en fagligt stærk og engageret dansklærer til en 90 % stilling med opstart 1. december 2026. Du bliver en del af vores indskoling og får samtidig en central rolle i et udviklingsprojekt med fokus på co-teaching i dansk fra børnehaveklasse til og med 3. klasse.

Projektet løber frem til 1. juli 2028, og stillingen er med mulighed for forlængelse.
Om stillingen

Vi ønsker at give vores yngste elever de bedst mulige betingelser for at udvikle deres sprog, læsning og skrivning og for at opleve sig som aktive deltagere i undervisningens fællesskaber.

Derfor arbejder vi målrettet med co-teaching i dansk. Vi tror på, at to fagprofessionelle, der planlægger, gennemfører og evaluerer undervisningen sammen, kan skabe flere veje ind i undervisningen og bedre muligheder for at lykkes for det enkelte barn.

Du behøver ikke at være ekspert i co-teaching på forhånd. Det vigtigste er, at du har lyst til at udvikle din praksis sammen med andre og er nysgerrig på, hvordan vi sammen kan skabe god undervisning for forskellige børn.

I projektperioden vil du bl.a.:

· undervise i dansk i indskolingen

· indgå i planlægning, gennemførelse og evaluering af co-teaching-forløb

· have klasselærerfunktion i indskolingen

· have særligt fokus på elevernes sproglige udvikling, læsning og deltagelsesmuligheder

· bidrage aktivt til udviklingen af vores fælles pædagogiske praksis.

Vi lægger vægt på, at du har linjefag i dansk eller tilsvarende stærke danskfaglige kompetencer.
Vi søger en lærer, der

· brænder for danskfaget og børns sproglige udvikling

· har blik for, hvordan forskellige børn får mulighed for at deltage og lykkes i undervisningen

· arbejder struktureret og er en tydelig og kompetent klasserumsleder

· er fagligt nysgerrig og har lyst til at undersøge og udvikle egen praksis

· trives i et tæt og forpligtende samarbejde med kolleger

· bidrager med engagement, ansvarlighed og fleksibilitet

· er tillidsvækkende i samarbejdet med elever, forældre og kolleger

· har humor og et glimt i øjet

· har lyst til at være med til at udvikle en lille skole, hvor der er kort vej fra idé til handling.
Vi tilbyder

· mulighed for at fordybe dig i danskfaget og sproglig udvikling som en tidlig indsats

· mulighed for at være med til at udvikle co-teaching som en del af skolens pædagogiske praksis

· tæt fagligt samarbejde med kolleger i indskolingen

· et engageret lærerværelse med høj trivsel og stærkt kollegialt samarbejde

· et arbejdsmiljø med fokus på fællesskab og faglighed

· en lille skole, hvor vi kender børnene og hinanden godt

· mentorordning for nyansatte

· gode og funktionelle lærerarbejdspladser.
Om os

Stauning Skole og Børnehus er en helhed bestående af en lille folkeskole med 85 elever fra 0.–6. klasse samt vuggestue, børnehave og SFO. I alt er 138 børn tilknyttet vores helhed.

Vi ligger i naturskønne omgivelser tæt på natur og fjord midt i Naturens Rige – Ringkøbing-Skjern Kommune. Vi har gode rammer både inde og ude og arbejder hver dag for at gøre en forskel for børnene med vores motto:

“Ny dag – nye muligheder.”
Praktisk

Løn og ansættelsesvilkår efter gældende overenskomst. Ringkøbing-Skjern Kommune indhenter straffe- og børneattest i forbindelse med ansættelse, hvor det er relevant.

Ansøgning, CV og relevante bilag sendes elektronisk via Ringkøbing-Skjern Kommunes hjemmeside under Ledige job.
Du er meget velkommen til at kontakte skoleleder Anne Maria Nørgaard på 99741952/20738893, hvis du har spørgsmål til stillingen eller ønsker en rundvisning i vores skønne helhed.

Ansøgningsfrist: tirsdag den 20. oktober 2026
Ansættelsessamtaler: mandag den 26. oktober 2026
Tiltrædelse: 1. december 2026

